ועדת הכספים, כנסת 24, פרוטוקול מספר 12, 2021-05-19 09:00

אופיר כץ: בוקר טוב, אני מתכבד לפתוח את ישיבת ועדת הכספים.

אופיר כץ: הנושא הראשון שעל סדר היום הוא מצבו הקשה של ענף התיירות, הצעה של חברת הכנסת קרן ברק, בבקשה.

קרן ברק: בוקר טוב.

קרן ברק: בדיון האחרון לפני שבוע דברנו על זה שנושא החל"ת הוא נושא שאנחנו צריכים להיכנס אתו לעובי הקורה.

קרן ברק: כשיצאנו לחל"ת ואישרנו אותו שוב ושוב, אמרנו לשר האוצר, מה קורה עם הענפים שיישארו מחוסרי מעש בגלל המצב?

קרן ברק: אז הייתה הקורונה, עכשיו המצב הביטחוני.

קרן ברק: הוא אמר כל הזמן אנחנו עושים תכנית לרוב הענפים וכשנגיע לסוף נראה איזה ענפים נשארו לא פעילים ונמצא להם פתרון נקודתי כי אנחנו לא יכולים לקבוע עכשיו את החל"ת עד אין סוף.

קרן ברק: לכן קבענו אותו עד יוני ונדייק למי שנשאר עדיין פגוע מהקורונה ועכשיו אנחנו מדברים גם על המצב הביטחוני.

קרן ברק: הגענו לזמן הזה.

קרן ברק: אנחנו נמצאים לקראת סוף חודש מאי ומדברים על סוף חודש יוני לסיום החל"ת.

קרן ברק: אנחנו כבר עכשיו עם הלשון בחוץ.

קרן ברק: חשבנו שתהיה ממשלה מתפקדת ויהיו פתרונות יותר ברורים, אבל אנחנו לא בתוך ממשלה מתפקדת וציבור העובדים חייב פתרונות ברורים, לא יכולים להשאיר את זה ככה, לא מעניין אותם אם אין או יש ממשלה, צריך פתרון ברור לכמה וכמה ענפים.

קרן ברק: נמצאים פה, מעבר למשרדי הממשלה, גם נציגים מענף התעופה, סוכני נסיעות, מלונאים, מארגני התיירות, המגזר העסקי, כולם צריכים להישמע.

קרן ברק: מדובר בחברות גדולות וגם בעסקים קטנים שכולם מבקשים לדעת מה קורה אתם בסוף יוני.

קרן ברק: אנחנו מחויבים מכאן לתת לכל מי שעסקיו קיימים אבל לא יכול לפעול בגלל הקורונה בגלל השמים הסגורים, כי אין תיירים ואין תיירות יוצאת, אנחנו צריכים לדאוג להם להמשך החל"ת.

קרן ברק: בנוסף אנחנו צריכים להבין שאת חלק מהעובדים נאלץ לפטר בצער רב והם יצטרכו חודש התרעה מראש.

קרן ברק: איך שלא מסתכלים על זה, הם צריכים לדעת בשבוע הקרוב מה קורה אתם?

קרן ברק: מי מקבל 30 יום התרעה מראש כדי להיות מפוטר, בצער אבל זה המצב, ומי מקבל את המשך החל"ת?

קרן ברק: אני מבקשת שיצאו הקריאות האלה מכאן, שאנחנו דורשים ממשרד האוצר שיביא לנו מתווה ברור של המשך החל"ת.

קרן ברק: מי מקבל מה ועד מתי?

קרן ברק: חשוב מאוד שתצא ממך, אדוני היושב-ראש, קריאה כזו, שתוך שבוע יביאו לנו את המתווה כדי שנדון בו וכדי שעד סוף מאי נקבל החלטות ברורות.

קרן ברק: בנוסף, חשוב לדעת שענף התיירות הוא ענף שמכניס הרבה כסף למדינת ישראל, זה משאב כלכלי של מדינת ישראל.

קרן ברק: מעבר לזה שהוא מכניס כסף למדינה כמנוף כלכלי הוא גם מפרנס מאות אלפי משפחות ואנחנו צריכים לדאוג שימשיך לחיות.

קרן ברק: יש נקודות נוספות, כמו שהמלונאים יסבירו בהמשך, שאפשר לפתור, למשל להכניס עוד עובדים ירדנים.

קרן ברק: אפשר להכניס פי שניים עובדים ירדנים שיפעילו את המלונות והמדינה עוצרת את זה.

קרן ברק: אם בתי המלון יעבדו באילת אז גם העסקים האילתיים ימשיכו לפעול.

קרן ברק: כל מה שצריך זה לפתוח מעט את הסכר, להביא עובדים ירדנים וכל ענף כאן יסביר לך את המצוקות שלו.

קרן ברק: חייבת לצאת מפה קריאה ברורה שתוך שבוע אנחנו נדרשים לזה.

קרן ברק: תודה.

אופיר כץ: תודה, שרון בן יצחק, יו"ר מועצת עובדי אל על.

שרון בן יצחק: בוקר טוב.

שרון בן יצחק: בראשית דברי אני רוצה להודות לחברי הוועדה.

שרון בן יצחק: לפני שבועיים היינו פה טרום קבלת ההלוואה וחברי הוועדה, בראשות יושב-ראש הוועדה משה גפני עשו פה עבודה מצוינת.

שרון בן יצחק: חברת אל על קבלה את ההלוואה והתחלנו את הליכי ההסכם.

שרון בן יצחק: לפני שבועיים חידדתי את חשיבות חברות התעופה הישראליות עבור אזרחי המדינה.

שרון בן יצחק: לצערי הנבואה התגשמה ואנחנו בעיתות חירום ומשבר.

שרון בן יצחק: היחידים שטסים היום היא חברת אל על וחברות התעופה הישראליות ששומרת על הקו האווירי פתוח, על שמים פתוחים, תחת מתקפת טילים.

שרון בן יצחק: חברות התעופה הזרות עצרו את הגעתן.

שרון בן יצחק: חשוב שתבינו שכל החברות הזרות, ללא סנטימנטים, עצרו את הטיסות והשאירו אזרחים תקועים בעולם.

שרון בן יצחק: אנחנו נוסעים להביא את הנוסעים האלה ואנחנו גאים בזה.

שרון בן יצחק: יש לנו עוד 3,500 עובדים שנמצאים בחל"ת עד יוני.

שרון בן יצחק: אלפי עובדים שנמצאים מעל שנה בחל"ת תחת הלוואות ותחת חובות כבדים.

שרון בן יצחק: האוויר היחידי שיש להם זה החל"ת שהם מקבלים.

שרון בן יצחק: זה רגע חשוב שאנחנו צריכים להפעיל מחשבה, לפנות לאוצר ולבנות מתווה מיוחד לעובדי אל על על מנת לשמור על החמצן לעובדים.

שרון בן יצחק: בלי החמצן הזה העובדים האלה נכנסים למעגל העוני.

שרון בן יצחק: זה הזמן לפנות לאוצר שתוך שבוע יגיש מתווה שישמור על האוויר האחרון של העבודה.

שרון בן יצחק: תודה.

אופיר כץ: היום יש 3,500 עובדים?

אופיר כץ: כמה אתם יכולים להחזיר היום?

שרון בן יצחק: כרגע עובדים קרוב ל-2,000 עובדים.

שרון בן יצחק: אבל מהרגע הראשון השמים נסגרו אחרי קריאה של הממשלה כדי להילחם בקורונה.

שרון בן יצחק: עד לרגע זה, ההוראה של משרד הבריאות לאזרחי מדינת ישראל היא שמי שלא חייב, שלא יטוס.

שרון בן יצחק: אנחנו עדין בעיצומו של המשבר.

שרון בן יצחק: חברת התעופה והתעופה לא חזרה לפעילות וגם לא תחזור בחודשים הקרובים.

שרון בן יצחק: אנחנו מחזירים עובדים לפי פעילות והפעילות כרגע מצומצמת מאוד.

שרון בן יצחק: לא נחזור לפעילות בחודשים הקרובים ורוצים לשמר את העובדים האלה שנמצאים בחל"ת.

שרון בן יצחק: פיטרנו 2,000 עובדים, כרגע נמצאים בשימועים ואלה ימים קשים באל על.

שרון בן יצחק: אנחנו צריכים לשמר את העובדים עם החל"ת וגם שישרדו את החיים שלהם כלכלית.

שרון בן יצחק: הם לא יחזור בחודשים הקרובים לעבודה.

עיסאווי פריג': המשבר הוא בין לאומי, יש לך מדד מה קרה בשאר המדינות?

שרון בן יצחק: בכל חברות התעופה האחרות קבלו מענקים, לא הלוואות.

שרון בן יצחק: סיוע של מיליארדים לחברות התעופה כדי לשמר אותם.

שרון בן יצחק: בכל המדינות הבינו את גודל האירוע מהרגע הראשון.

שרון בן יצחק: אצלנו הייתה קריאה לאזרחים לא לטוס.

שרון בן יצחק: יש מגבלות בכל המדינות, אין כניסה וכמעט שאין תיירות.

קטי קטרין שטרית: בעקבות ההלוואה שקבלתם אתם מתכוונים להשיב את הכספים של אותם אנשים שהתבטלו להם הטיסות?

קטי קטרין שטרית: זה גם נושא שעלה בוועדה.

שרון בן יצחק: המנכ"ל היה לפני שבועיים ואמר שחלק מההלוואה תהיה להחזרת החובות לנוסעים.

אופיר כץ: תודה.

אופיר כץ: אורי סירקיס בבקשה.

אורי סירקיס: בוקר טוב.

אורי סירקיס: תודה רבה על ההתכנסות ועל תשומת הלב.

אורי סירקיס: ישראייר 450 ימים בתוך המשבר.

אורי סירקיס: לא פסקנו לטוס אפילו לא יום אחד לכל אורך המשבר, הטסנו הכי הרבה נוסעים גם בפעילות הבין לאומית וגם בפעילות הפנים ארצית.

אורי סירקיס: עדיין רק כמחצית מהעובדים עובדים.

אורי סירקיס: יש 200 עובדים מישראייר שממתינים בבית ולא יודעים מה יהיה אתם.

אורי סירקיס: הפעילות של תיירות נכנסת משותקת לחלוטין.

אורי סירקיס: יש צבר הזמנות של מעל 20 מיליון דולר לתוך השנה הזאת, אבל הפיילוט מדבר על קבוצות בודדות, על כניסה מאוד מצומצמת של אנשים.

אורי סירקיס: זה אומר שיש כוח אדם מקצועי, כוח אדם איכותי שיושב בבית ועד סוף יוני אין סיכוי שנוכל להחזיר אותו.

אורי סירקיס: אולי נוכל להחזיר 10% מהאנשים שיושבים בבית, תלוי בהפסקת האש ובקצב ההתאוששות.

אורי סירקיס: אנחנו פועלים עם כל צי המטוסים שלנו, אנחנו מתגברים והתחייבנו לאוצר להביא עוד שני מטוסים.

אורי סירקיס: בחודשיים הקרובים ינחתו פה עוד שני מטוסים ועדיין אנחנו זקוקים להארכה הזאת מפני שאין ביכולתנו לקלוט את כל העובדים שנמצאים בחל"ת.

קטי קטרין שטרית: נמצאים אתנו אל על, ישראייר וארקיע, אני חייבת לציין שדברנו על כך בוועדת כספים, מעניין לדעת מה קרה עם ארקיע כי נאמר לנו שבגלל הסיפור שלא מסתיים בין ארקיע לאוצר - - -

קרן ברק: זה הסתדר בישיבת הממשלה.

קטי קטרין שטרית: כפי שאמרה חברתי חברת הכנסת קרן ברק, נושא התיירות הוא נושא חשוב ונוגע ללבנו.

קטי קטרין שטרית: הקמנו שדולה לתיירות ישראל ללא קשר לקורונה, חשבנו שזה נושא חשוב מהסיבה שמדובר בענף ייצוא השישי בגודלו במדינת ישראל עם מחזור של 23 מיליארד שקלים בשנה.

קטי קטרין שטרית: אני תמיד טוענת שהשקעה לצורך תנופה הוא דבר מבורך.

קטי קטרין שטרית: אם לא די במשבר הקורונה שפקד אותנו והראשון שנפגע ממשבר הקורונה היה ענף התיירות, אז כעת המציאות הביטחונית גורמת לכך שעסקים בתחום התיירות, למרות תחושת ההתאוששות הקלה והחזרה לשגרה, עכשיו הם נאלצו לסגור שוב את הכול בגלל הרקטות מעזה.

קטי קטרין שטרית: ועדת כספים, שמהווה צומת קריטית באפשרות של מציאת פתרונות להמשך ההישרדות של ענף התיירות, ההתייחסות צריכה להיות שהתיירות היא מרכיב חשוב בתוצר הלאומי שלנו.

קטי קטרין שטרית: עבור מרבית העובדים בענף, המשך המענקים, גם לאחר חודש יוני, זה הנושא השני שאנחנו מדברים עליו, כשבאוצר החליטו שזהו, עד יוני, אחרי זה המבול.

קטי קטרין שטרית: היה לנו את זה עם הרופאים, שביוני החליטו להפסיק את התשלום של 600 הרופאים שהתווספו כתוצאה מהקורונה והנה עוד ענף.

אופיר כץ: ברוב העסקים זה כן היה מותאם ליוני.

אופיר כץ: יש עסקים שיוני זה לא טוב בשבילם ולהם צריך לתת טיפול שונה.

קרן ברק: יוני זה מחר.

קטי קטרין שטרית: הקורונה עדין אתנו, אמנם השתלטנו על זה באמצעות החיסונים, ותודה למי שהביא את החיסונים, אבל הענף הזה ממשיך לחטוף ברמה כזו שחייבים לשים את זה לתשומת לבנו כמשהו שהוא אחר לגמרי ממה שקורה במדינה.

קטי קטרין שטרית: אנחנו מדברים על בתי המלון, על האטרקציות, על כל העובדים שיצאו לחל"ת וחלקם הגדול עוד לא חזר בחזרה.

קטי קטרין שטרית: יש עוד שני ענפים שמאוד קשורים לענף התיירות ואחד מהם זה ענף ההיסעים.

קטי קטרין שטרית: כואב הלב לראות חברות שרכשו אוטובוסים וציוד, רכשו ממש טרום הקורונה ופתאום הם מוצאים את עצמם בלי אפשרות להחזיר את ההלוואות וזה לא מתקדם לשום מקום.

קטי קטרין שטרית: זה מעל לשנה וחצי וזה מאוד קשה.

קטי קטרין שטרית: הענף השני שנפגע הוא ענף מורי הדרך.

קטי קטרין שטרית: מורי הדרך מצאו את עצמם מחפשים בשנה וחצי האחרונות פתרונות כי הם חשובים לענף וצריך לשמר אותם.

קטי קטרין שטרית: הוכחנו לא פעם שלוועדת הכספים יש את הכוח לשנות, גם את מה שנראה כמו גזירת גורל כמו הקורונה והמצב הביטחוני, אבל אני בטוחה אדוני היושב-ראש שגם הפעם יעלה בידנו לסייע לעשרות אלפי עובדים בענף התיירות, לא כצדקה, זה צדק.

קטי קטרין שטרית: זה צדק כי אתם מחזירים את זה.

קטי קטרין שטרית: אתם מחזירים את ההשקעה בכם באופן כפול ומכופל לכן צריך בעת הזו, בגלל גזירת גורל של מצב ביטחוני, צריך לסייע ולדעת שזה זמני, זה יחלוף ויהיה בסדר.

אופיר כץ: תודה.

אופיר כץ: לשכת מארגני התיירות הנכנסת, יוסי פתאל בבקשה.

יוסי פתאל: אנחנו מייצגים את התיירות הנכנסת בלבד.

יוסי פתאל: התיירות הנכנסת זה ענף הייצוא השישי בגודלו של מדינת ישראל, דומה לייצוא הביטחוני של מדינת ישראל.

יוסי פתאל: אם היה היום דיון על עתיד הייצוא הביטחוני, הוועדה הייתה צריכה לעבור לחדר יותר גדול.

יוסי פתאל: אנחנו מייצרים יותר מקומות עבודה למרות שאנחנו בגודל דומה.

יוסי פתאל: אנחנו ארגון המעסיקים של מורי הדרך וחתומים על ההסכם הקיבוצי.

יוסי פתאל: צריך להבין שבתיירות יש כל מיני רבדים, אנחנו מייצגים את רובו המוחלט של אלה שמתעסקים רק בתיירות נכנסת, לא בשום תחום אחר.

יוסי פתאל: 10% ממקומות העבודה בפריפריה תלויות בתיירות נכנסת במדינת ישראל.

יוסי פתאל: אנחנו קבוצה קטנה ונבחרת של 140 חברות ו-2,000 עובדים שמייצרים 8.5 מיליארד שקל בהכנסות ממט"ח.

יוסי פתאל: יצואנים לכל דבר ועניין.

יוסי פתאל: כאשר המדינה מגבילה אותנו מלעבוד ולא כי המצב קשה, אלא אסור לנו לצאת מהבית וללכת למשרדים, אסור להביא אנשים.

יוסי פתאל: או שמגבילים את זה, רק מחוסנים, בלי ילדים, רק ממדינות מסוימות.

יוסי פתאל: ערב קבלת החוק אמר יושב-ראש הוועדה, אם המדינה מונעת מכם לעבוד, היא חייבת לתמוך בכם.

יוסי פתאל: בפועל הוא אילץ את הרף ל-400 מיליון.

יוסי פתאל: זו החברה הכי גדולה אצלנו ולכן זה עלה מ-100 ל-400.

יוסי פתאל: אין לנו בתי מלון, רכבים, אטרקציות ואין לנו כלום, אבל אנחנו השמן בגלגלי התעשייה שמביא את התיירים ואנחנו מקבלים החשבונות שלנו ומפזרים את זה לפחות ל-40,000 אנשים בארץ.

יוסי פתאל: ערים שנמצאות על סדר יום הוועדה כמו עכו, טבריה, צפת או ירושלים, עד שהקבוצות שאנחנו מביאים לא יחזרו לסמטאות של הערים האלה, אין להם כלכלה.

יוסי פתאל: האוצר מדבר על מושגים של פריון, אצלנו כל עובד מייצר 4.5 מיליון שקלים במטבע זר שנכנס למדינת ישראל.

יוסי פתאל: מדברים על כל הענף אבל יש פה חוליה קטנה שהיא צינור להרבה מאוד מהעבודה שקורית בענף.

יוסי פתאל: לגבי החל"ת, אנחנו כמובן לא יכולים להחזיר את האנשים לעבודה כי אתם לא מרשים לנו.

עיסאווי פריג': אולי תיתן לנו קצת נתונים

יוסי פתאל: אין תיירות.

יוסי פתאל: יש 30,000 תיירים שנכנסים כל חודש לארץ, מתחת לרדאר, אם אתה לובש את הכובע הנכון אתה יכול להגיע לארץ.

יוסי פתאל: היום בעשר כל הענף עומד עם האצבע על המקלדת, מתחיל פיילוט, תהיה הסתערות על מחשבי הממשלה, יכנסו רק 20 קבוצות למשך שלושה שבועות ולאחר מכן רק ממדינות מסוימות זה יהיה מאוד מוגבל.

יוסי פתאל: אנחנו מצטרפים לכל מה שנאמר לגבי החל"ת, אצלנו לוקח שלוש, ארבע שנים להכשיר את האנשים.

יוסי פתאל: הם יודעים שפות, מבינים תרבויות, יש להם קשרים, זה לא שעכשיו ילכו הביתה ונגייס מחדש כשתהיה עבודה.

יוסי פתאל: העסקים שלנו לא מסוגלים לחיות בסוף חודש יוני ללא התמיכה שהממשלה כרגע נותנת וזה מה שהשאיר אותנו בחיים.

יוסי פתאל: אנחנו לגמרי נמצאים בתחום ההשקעה ולא בתחום ההוצאה ולא בתחום הסבסוד.

יוסי פתאל: אני מדבר בזהירות לגבי מה שהיה בשבוע האחרון.

יוסי פתאל: בהרבה ערים שהיו בהן בעיות, אני חושב שאנחנו התרופה.

יוסי פתאל: אם יחזרו התיירים להתהלך בסמטאות עכו, זה יוכל להחזיר בחזרה סוג של שפיות.

יוסי פתאל: כל המתווה שהממשלה מתכננת להבאת תיירים למדינת ישראל, בנוי עלינו, התיירות המאורגנת.

יוסי פתאל: אנחנו אחראים משפטית על ההוצאות הרפואיות במה שהמדינה בנתה יחד אתנו.

יוסי פתאל: לכן, אין מתווה ולא תחזור העבודה אם אנחנו לא נהיה.

יוסי פתאל: כרגע נתנו לנו תעודת פטירה לסוף חודש יוני ואנחנו סופרים את הימים לראות מה יהיה.

יוסי פתאל: לגבי הנושא של חל"ת ייעודי, כרגע האוצר מתכנן שתהיה תכנית רוחבית.

יוסי פתאל: האוצר, אולי בצדק מבחינתו, לא מוכן לעשות עסקאות ייעודיות בתחום מסוים.

יוסי פתאל: גם פה בוועדה האוצר אמר הרבה מאוד פעמים שבתחום התיירות הנכנסת יצטרכו לתת פתרון ייעודי ייחודי.

יוסי פתאל: תודה.

ולדימיר בליאק: תודה על הדיון החשוב הזה.

ולדימיר בליאק: אנחנו מדברים על ענף מאוד משמעותי לכלכלת ישראל עם 140,000 משרות.

ולדימיר בליאק: 10% מהמשרות בפריפריה הן בענף התיירות.

ולדימיר בליאק: המצב הוא מורכב כי מצד אחד אנחנו חייבים לדאוג לאותם אנשים שלא הצליחו לחזור בחודש יוני לעבודה והפתרון של חל"ת ייעודי הוא פתרון נכון בעיני.

ולדימיר בליאק: מצד שני, כבר היום חייבים לחשוב איך אנחנו מתחילים להתניע מחדש את הענף הזה.

ולדימיר בליאק: אם זה על ידי ההסכמים הבין לאומיים בתחום הדרכון הירוק או פתרונות נוספים.

ולדימיר בליאק: אחת הבעיות בעיני שהיום השחיקה, גם בענף התיירות, נמצאת בידי משרד הבריאות.

ולדימיר בליאק: עם כל הכבוד למשרד הבריאות, משרד הבריאות לא מבין בתיירות.

ולדימיר בליאק: אולי הגיע הזמן, גם לאור ההצלחות שלנו בתחום המאבק בקורונה, להחזיר את השליטה למשרד התיירות ולהתחיל להניע מחדש.

ולדימיר בליאק: יש פתרונות בנושא הזה ואפשר להחזיר חלק מהעובדים לעבודה.

ולדימיר בליאק: סיירתי לפני הבחירות בבתי מלון, למיטב ידיעתי לפחות 40% מבתי המלון עוד לא חזרו לעבודה ואמרו הם לא מצליחים להחזיר עובדים וזה הצד השני של החל"ת.

ולדימיר בליאק: הכשל הזה שלא מאפשר היום לעסקים קטנים ובינוניים להחזיר עובדים וגם על זה צריכים לחשוב.

אופיר כץ: תודה.

אופיר כץ: התאחדות בתי המלון, יעל דניאלי בבקשה.

יעל דניאלי: תודה רבה כבוד היושב-ראש ותודה רבה לחברת הכנסת קרן ברק שיזמה את הדיון הזה.

יעל דניאלי: מבחינתנו המצב הולך ונהיה קטסטרופלי.

יעל דניאלי: ערב המערכה בדרום, עדין כ-20,000 עובדים בענף שלנו לא חזרו לעבודה, יחד עם עוד כ-130 מלונות שלא נפתחו כבר שנה ורבע והם סגורים.

יעל דניאלי: כמחצית מבתי המלון בירושלים, חלק ניכר מהמלונות בתל אביב.

יעל דניאלי: בנצרת כל המלונות סגורים וכך גם בטבריה.

יעל דניאלי: זו תמונת המצב בענף שלנו ערב המערכה בדרום.

יעל דניאלי: מדובר במלונות באזורי תיירות נכנסת ומכיוון שאין תיירות, גם המלונות סוגרים.

יעל דניאלי: מרגע שפרצה המערכה, אותם מלונות שמארחים את הנופש הישראלי נפתחו לקהל הרחב אבל רצף האירועים גרם באחת לביטול כל ההזמנות בבתי המלון של תיירות הפנים וכך קרה שבעשרת ימי הלחימה הנוכחיים, מלונות תיירות הפנים הפסידו כ-110 מיליון שקלים רק מהמערכה הנוכחית.

יעל דניאלי: רצף האירועים הוא בלתי נסבל מבחינתנו.

מיקי לוי: בכמה אחוזים ירדה התפוסה באילת בזמן ימי הקרב?

קריאה: ירד ב-20%-30%.

מיקי לוי: זאת אומרת לא היו ביטולים טוטאליים.

יעל דניאלי: תלוי באזור.

מיקי לוי: בגלל זה שאלתי על אילת ולא על עוטף עזה.

יעל דניאלי: גם באילת ובים המלח היו ביטולים בין 35%-40%.

עיסאווי פריג': מה אחוז האוכלוסייה הערבית שביטלה?

קריאה: מה זה משנה אם אלה יהודים או ערבים?

עיסאווי פריג': בדרך כלל בתקופה הזאת אילת מלאה ערבים.

עיסאווי פריג': מה אחוז האוכלוסייה הערבית שביטלה בתקופה הזו?

יעל דניאלי: אני יכולה להגיד ממה שאני יודעת מהשטח שאכן האוכלוסייה הערבית נמצאת באילת בעת הזו.

יעל דניאלי: עדין היו ביטולים, אני לא יודעת מה שיעור הביטולים ספציפית לאוכלוסייה הערבית, אבל בסופו של דבר היקף הביטולים נע בין 30% ל-40% באילת, אני מניחה שזה פגע גם באוכלוסייה הערבית.

יעל דניאלי: המצב הזה מבחינתנו מחייב המשך סיוע גם לאחר יוני שבו מסתיימים כל מעגלי הסיוע הממשלתיים.

יעל דניאלי: מבחינתנו מדובר בהמשך הקלות בארנונה ומענקים קבועים וכמובן פתרון לחל"ת גמיש לעובדים.

יעל דניאלי: יש צורך גם לבצע החלטות שהתקבלו כאן בוועדה וגם החלטות ממשלה של תמיכה בעסקים מעל 400 מיליון שקל.

יעל דניאלי: יש כ-85 מלונות שלא קבלו היום שקל מהמדינה משום שהם עסקים שמחזור העסקים שלהם הוא למעלה מ-400 מיליון שקל.

יעל דניאלי: הוועדה הזאת קבלה החלטה לסייע להם, גם הממשלה קבלה אבל בפועל הם לא קבלו שקל מאז, לא ארנונה ולא הוצאות קבועות מאז החל משבר הקורונה.

יעל דניאלי: דבר נוסף שאנחנו צריכים בו הוא עזרה זה נושא העובדים.

יעל דניאלי: עד כמה שיישמע מוזר, מלונות תיירות הפנים, אותם מלונות שמקבלים ישראלים, נתקלו בבעיה קשה של מחסור חריף בעובדים למקצועות הניקיון והחדרנות.

יעל דניאלי: באילת המשבר הזה בא לידי ביטוי בהיעדר כמות מספקת של עובדים ירדנים ובשאר הארץ הצורך הוא בכ-1,000 עובדים פיליפינים.

יעל דניאלי: בזמנו קבלה הממשלה החלטה להביא את העובדים האלה לישראל ערב הקורונה, במרס 2020, 1,000 פיליפינים היו אמורים להגיע לענף שלנו ולהשתלב במקצועות הניקיון והחדרנות, אבל הקורונה טרפה את הקלפים.

יעל דניאלי: המלונאים כבר שילמו את האגרות עבור אותה קבוצה של עובדים.

יעל דניאלי: צריך להבין שללא עובדים חיוניים אלה עבורנו, בתי המלון לא יוכלו להיפתח משום שללא העובדים האלה לא ניתן לפתוח.

ינון אזולאי: גם עכשיו בתקופה הזו עם האבטלה יש חוסר?

ינון אזולאי: ניסיתם לגייס מקרב העובדים בארץ?

יעל דניאלי: כן, בהחלט.

יעל דניאלי: אנחנו עושים אירועי גיוס המוניים, מנסים לגייס מקרב כל שכבות העובדים - -

קטי קטרין שטרית: אבל יש מסלולי תעסוקה ממשרד הכלכלה שתומך בכם.

יעל דניאלי: - - מציעים שכר מאוד גבוה לפי שעה, 60 שקל ומעלה לעובד ניקיון.

יעל דניאלי: מציעים בונוסים.

יעל דניאלי: גם באילת יש כל שבוע יריד עובדים ואנחנו לא מצליחים להביא עובדים.

יעל דניאלי: זו בעיה נוספת שאנחנו צריכים להתמודד אתה.

אופיר כץ: תודה.

אופיר כץ: טלי לאופר, התאחדות משרדי הנסיעות בבקשה.

טלי לאופר: תודה רבה ליושב-ראש על הישיבה החשובה הזו ותודה לחברת הכנסת קרן ברק שהרימה את הכפפה וזימנה את הדיון החשוב הזה.

טלי לאופר: כולם מדברים בשוויון נפש על מה צריך.

טלי לאופר: אני רוצה להגיד שכל מי שקשור בשער היציאה והכניסה לנתב"ג נמצא עוד עמוק בתוך משבר הקורונה, עוד לפני שעברנו למשבר הביטחוני.

טלי לאופר: מבחינתנו אנחנו נמצאים איפה שכל הענפים היו לפני חצי שנה ולפני עשרה חודשים.

טלי לאופר: פעילות התיירות היוצאת והנכנסת, יותר היוצאת כי כרגע הנכנסת מושבתת לחלוטין, חזרה ב-10%, כך גם מספר העובדים שחזרו.

טלי לאופר: קופת העסקים בכל מה שנוגע לזה ריקה לחלוטין.

טלי לאופר: אני רוצה להמחיש לכם מה הולך לקרות כאן עוד שבועיים שלושה, היה ולא תתקבל מיד החלטה באוצר שתבוא כאן לאישור, לגבי הארכת החל"ת והארכת המענקים למשרדים ולחברות שיוכלו להמשיך ולהתקיים.

טלי לאופר: מה שהולך לקרות כאן, זה שעוד שבועיים כל המשרדים בענף התיירות, משרדי הנסיעות שיצטרכו לקבל החלטות מאוד כואבות לגבי העובדים שלהם.

טלי לאופר: הסיבה שהם יצטרכו לקבל את ההחלטות האלה היא בגלל שאין פעילות, לא כי הם רוצים לשחרר את העובדים.

טלי לאופר: הם יצטרכו לקבל את זה כי החל"ת מסתיים בסוף יוני.

טלי לאופר: למה סוף יוני באמצע המשבר?

טלי לאופר: זה מה שקורה.

טלי לאופר: הם יצטרכו לקבל את ההחלטה הזאת.

טלי לאופר: מה שיקרה הוא שהם יצטרכו להשלים לעובדים האלה, לשלם להם הודעה מוקדמת, להשלים קופות פיצויים וכו', על עובדים שהם בכלל לא רוצים לשחרר.

טלי לאופר: רק זה בפני עצמו, מספרי העובדים שיצטרכו להשתחרר אם לא יוארך החל"ת יכול להקריס את המשרדים האלה ולגדוע גם את מטה לחמם של העובדים שעדיין יש להם עבודה.

טלי לאופר: אבל מעבר לזה הם לא רוצים לשחרר את העובדים כי הם רוצים את האופק הזה, הם רוצים עוד חודשיים שלושה ארבעה להיות מסוגלים להחזיר אותם.

טלי לאופר: מבחינת העסקים הם עשויים לקרוס כתוצאה מכל הדברים האלה וכתוצאה מזה שהם צריכים לשחרר את העובדים.

טלי לאופר: אגב, אלה עובדים מקצועיים, עובדים מוכשרים, עובדים שלקח שנים להכשיר, הם לא רוצים לחפש עובדים חדשים עוד חודשיים שלושה, שלא לדבר על זה שאם הם משחררים אותם על פי חוק, הם לא יוכלו להחזיר אותם בחצי שנה הקרובה.

מיקי לוי: אני אתך, אולי נהפוך את המטולטלת וניתן למעסיקים כדי להביא את העובדים חזרה אל תוך העבודה?

מיקי לוי: החל"ת הזה נהיה רעה חולה.

מיקי לוי: בתי המלון לא מסוגלים להביא עובדים.

מיקי לוי: עובדים אומרים, אני מקבל 70%, מה אכפת לי, אני שוכב בחוף הים בתל אביב.

מיקי לוי: יש מפעלים שהעובדים שלהם עובדים בעיבוד שבבים מדויק, מחשבים לא מסוגלים להביא אותם, מייצרים חלקים לכיפת ברזל.

מיקי לוי: נראה לי שגלשנו עם החל"ת הזה למחוזות לא רצויים.

מיקי לוי: אנחנו כאן כדי לחשוב מחוץ לקופסה איך אנחנו מחזירים את המשק לעבודה.

מיקי לוי: יש מגזרים כמו מורי דרך מובילי תיירות, צריך לבחון אותם בחינה פרטנית.

מיקי לוי: אבל לעשות הכללה זו תהיה טעות למשק ואני בעדכם.

ינון אזולאי: הבעיה שאומרים שהם לא עובדים בכלל.

ינון אזולאי: אין להם לאן להחזיר את העובדים.

מיקי לוי: עדין לבחון פרטנית ולא לדבר על חל"ת כולל במשק.

טלי לאופר: כמובן שאני מסכימה עם מה שאומר חבר הכנסת מיקי לוי וכמובן שעדיף בכל נושא החל"ת לתת את הכסף למעסיקים ולאפשר להם לחזור.

טלי לאופר: אבל כרגע לגבי ההצעה הזאת, אני יודעת כמה זמן היא תיקח ואני יודעת מה היכולת כרגע לקבל החלטות מרחיקות לכת.

טלי לאופר: אנחנו כרגע עסוקים בלשרוד.

טלי לאופר: אני אשלים לגבי המעסיקים, אנחנו מדברים על עסקים שפזורים בכל הארץ.

טלי לאופר: בפריפריה הגיאוגרפית ובפריפריה הכלכלית.

טלי לאופר: מגזר חרדי, מגזר ערבי, בכל המגזרים.

טלי לאופר: העסקים האלה הם עסקים משפחתיים, מטה לחמם של משפחות שלמות ועד חברות גדולות ונסחרות, יתחיל פה הליך של קריסה.

טלי לאופר: לגבי העובדים, שכרוכים בעסקים יד ביד, אנחנו מדברים על עובדים מוכשרים ומקצועיים, רבים מהם בגילאים מבוגרים, הרבה אימהות חד הוריות והרבה אוכלוסיות מוחלשות.

טלי לאופר: אנחנו מכריחים את המעסיקים לפטר אותם, הם יפלטו לשוק יחד עם כל יתר המובטלים שיהיו שם, הם לא יכולים להחליף מקצוע מעכשיו לעכשיו וגם אין סיבה, כי עוד שלושה, ארבעה חודשים, אם לא נקריס את העסקים, הם יתחילו לעבוד מחדש ויוכלו להעסיק את העובדים.

טלי לאופר: אף אחד מאתנו לא בעד להאריך את החל"ת לנצח ולפגוע בזה, אבל כרגע חייבים לתת לנו כמה חודשים להתאושש ויותר חשוב, להשאיר את החמצן לעסקים, שיוכלו להמשיך להעסיק את העובדים ולהתפרנס.

טלי לאופר: זה באמצעות המענקים.

טלי לאופר: מה שחייבים כרגע זה להמשיך את רשת הביטחון נקודתי ייעודי לענף התיירות היוצאת והנכנסת ומיד, כי אין זמן, כי ההחלטות האלה יתקבעו עוד שבועיים שלושה והנזק ייעשה.

טלי לאופר: אנחנו יודעים איך הוועדה עובדת ואנחנו מעריכים אותה, מה שצריך הוא שמשרד האוצר יביא תכנית מידית, תוך שבוע, לאישור הוועדה ונצא אתה לדרך.

טלי לאופר: תודה רבה.

ניר אורבך: בוקר טוב.

ניר אורבך: תודה רבה לחברת הכנסת ברק להעלאת הנושא החשוב הזה.

ניר אורבך: אנחנו מדברים באופן כללי, אבל כמו שאמר חבר הכנסת לוי, יש מספר פתרונות למספר ענפים או חלקי ענפים בתוך התחום הזה.

ניר אורבך: יש את הנושא של הארכת החל"ת, יש את הנושא של העברת תקציב למעסיקים כדי שיטפלו בזה ויש גם נושאים נוספים שעלו, זה בעיקר לענפים שפחות מגובים בלובי, כמו ענף ההיסעים שנמצא כאן.

ניר אורבך: יש פתרונות שאפשר לעשות תוך כדי תנועה.

ניר אורבך: יש דרישות לתיקון תנאי המכרז וכל מיני דרישות שלא רלוונטיות למצב הזה, זה מחזק את החברות הגדולות ונותן עמדת פתיחה לא נוחה לחברות קטנות כמו מספר מסוים של רכבים שצריך להיות על המסלול או רכב משנה מסוימת.

ניר אורבך: לגבי מורי הדרך, מעבר לבעיות הרגילות יש מגבלות שבאופן שוטף קיימות ומועצמות בתקופת הקורונה.

ניר אורבך: הביטוח הלאומי דורש מהם אישור מעסיק שאין להם אפשרות להביא.

ניר אורבך: מורה דרך עובד כל יום עם מעסיק אחר.

ניר אורבך: אז תוך כדי תנועה אפשר לתקן תיקונים בחקיקה, כמו הפטור מחובת הגשת אישור.

ניר אורבך: אלה דברים שלדעתי אנחנו יכולים להעלות עכשיו והם לא קשורים בהכרח לפתרון המוצע כרגע להארכת החל"ת.

מיקי לוי: אפשר שביטוח לאומי יקבל את אותם יעדים או אותם עבודות שהוא עבד שנה קודם לכן ויכול ולהיווכח עם מי הוא עבד.

מיקי לוי: לא צריך שינוי חקיקה כי שינוי חקיקה לא יקרה.

מיקי לוי: אנחנו צריכים פתרונות כרגע.

ניר אורבך: אני מסכים אתך שלנושא הזה נצטרך להסתפק בהוכחת הכנסה.

ניר אורבך: איך נעשה את זה, אם בתיקון חקיקה או בשיטה אחרת, זה דבר שאנחנו צריכים לשבת ולחשוב.

ניר אורבך: אבל אלו דברים שאנחנו יכולים להציע בתנאים הקיימים ואלה דברים שיכולים לפתור בעיות, שהם לאו דווקא קשורות לתקופת הקורונה אבל בוודאי הועצמו בתקופה הזאת.

ניר אורבך: אז יש כמה עניינים שאנחנו יכולים לשבת עליהם ולפתור בצורה נקודתית.

אופיר כץ: תודה.

אופיר כץ: דובי אמיתי בבקשה.

דובי אמיתי: בוקר טוב.

דובי אמיתי: אני רוצה להודות לחברת הכנסת קרן ברק שיזמה את הדיון.

דובי אמיתי: אני מקשיב לנציגי הענף ואני אומר לך אוני היושב-ראש, בשם כל המגזר העסקי, ענף התיירות, המלונאות והסובבים אותו מבחינתנו בהגדרה, הוא ענף בעל מקדם ההתאוששות הארוך ביותר.

דובי אמיתי: אני מתחבר למה שאמרה חברת הכנסת קטי שטרית, שעל כל שקל שהמדינה תשקיע עכשיו ביציאה ובצמיחה של הענף הזה, היא תקבל שלושה וארבעה שקלים חזרה.

דובי אמיתי: לכן, אם אני רוצה להגיע לתכלית בדיון הזה, אני מצפה ממך אדוני הישוב-ראש, שתפנה למשרד האוצר, לאגף התקציבים, יש להם נציגה שיושבת פה.

דובי אמיתי: לבוא עם הצעה תוך פרק זמן סביר שלא יעלה על שבועיים.

דובי אמיתי: הצעה מסודרת אחרי שישבו עם נציגי הענף, נציגי המגזר העסקי ויבנו תכנית התאוששות ויציאה וצמיחה של כללה ענף, בלי ויכוחים פנימיים כי בסוף צריך לתת את המענה לענף התיירות.

דובי אמיתי: דבר נוסף, אני חייב לומר מהי עמדתנו המקצועית לעניין החל"ת.

דובי אמיתי: חייבים לשנות את התפיסה.

דובי אמיתי: מה שהיה טוב בתחילת הדרך לא נכון להיום.

דובי אמיתי: אם נמשיך לקבע את החל"ת כפי שהוא, נמשיך לעודד אנשים לא לחזור למעגל התעסוקה.

דובי אמיתי: אסור לכם, חברי הכנסת, להסכים לזה.

דובי אמיתי: צריך לבוא עם פתרון אחר וישנם לא מעט חלופות יותר נכונות ליציאה מהמשבר לתעסוקה.

דובי אמיתי: אני עומד היום בראש מנהלת מעסיקים הגדולה ביותר, מעבר למשרדים הממשלתיים.

דובי אמיתי: אנחנו עושים הרבה יותר מכל משרד ממשלתי.

דובי אמיתי: רק באפריל הכנסתנו למעלה מ-5,000 עובדים במעגל התעסוקה.

דובי אמיתי: אבל אם אני אדע שממשיכים את החל"ת, אין סיכוי שאנחנו נצליח.

דובי אמיתי: בנינו מערכת טכנולוגית ייחודית שאנחנו יודעים לאבחן את הצרכים של המגזר העסקי על כל שלוחותיו וגם לאבחן מי נמצא לנו באבטלה ובחל"ת.

דובי אמיתי: אנחנו מחברים ביניהם, משקיעים בזה מאמץ אדיר.

דובי אמיתי: אבל צריך לעצור את החל"ת.

אופיר כץ: תודה.

אופיר כץ: מנכ"ל משרד התיירות בבקשה.

אופיר כץ: שמענו את הדברים, האם נערכתם למתווה ליום שאחרי יוני.

אמיר הלוי: ממה ששמענו פה בדיון החשוב הזה ותודה לחברת הכנסת ברק, נאמרו דברים ששמים את האצבע בדיוק על הבעיה.

אמיר הלוי: אם אנחנו מסתכלים אחורה, צריך להבין, הענף הזה היה בבום הכי גדול והתרסק מ-5 מיליון תיירים שהיו אמורים להגיע בדצמבר 2020, שזה היה הקצב בחודשיים לפני הקורונה.

אמיר הלוי: בכל התעשייה נערכו לעוד אוטובוסים, עוד קומות בחדרי מלון, עוד מטוסים.

אמיר הלוי: זו תעשייה שעשתה הכול כדי לשרוד ולהחזיק מעמד, חיפשה מצופים בכל דרך, בשנה בלי תקציב.

אמיר הלוי: העסקנו במשרד את מורי הדרך בסיורים, פרויקט שאתמול בדיון שהשרה יזמנה אנחנו חושבים איך להרחיב אותו כדי לתמרץ את התעשייה.

אמיר הלוי: בתי המלון, שחושבים שהכול חזר ותיירות הפנים חזרה, התשתית התיירותית שלנו עבור התיירות הנכנסת, שיוסי פתאל הפליא בנתונים חשובים על התרומה של זה למשק הישראלי, היא בסכנה גדולה כי אנחנו מאבדים תשתית.

אמיר הלוי: כשהוזכרו ערים כמו נצרת, ירושלים וטבריה, אלה ערים שהן ערי שממה כרגע.

אמיר הלוי: ברגע שאין את הקבוצות שמסתובבות, המלונות סגורים ברובם ואם עובדים זה רק בחגים בסופי שבוע וחופשות ואז קרה גם מה שקרה בימים האחרונים.

אמיר הלוי: צריכה להיות פה תכנית כוללת.

אמיר הלוי: אנחנו כמשרד, בשנה בלי תקציב, יצרנו פה - - -

אופיר כץ: הכנתם במשרד תכנית כזו?

אמיר הלוי: לא רק שהכנו תכנית, בשנה האחרונה אנחנו באלתורים על אלתורים, עם נציגת אגף התקציבים שיושבת פה, בעזרה מאוד גדולה, הצלחנו לסייע למארגני התיירות.

אמיר הלוי: מארגני התיירות וכל החברות עשו סלטות כדי להחזיק את עצמם והצליחו להחזיק עובדים.

אמיר הלוי: אם אנחנו רוצים שהעסק יחזור, אז מארגני התיירות, שנערכים עכשיו לפיילוט הראשוני, הם אלה שממלאים את המטוסים, את האוטובוסים, את המלונות, את המסעדות שנסגרו עבור תיירים.

אמיר הלוי: החזקנו את מארגני התיירות, הרחבנו את קרן השיווק, עשינו הרבה פעולות מול מורי הדרך, עם כל הנושא של האיים הירוקים כדי להחזיק את המלונות בתפוסות גבוהות.

אמיר הלוי: אבל הגענו למצב שגם בהיבט התעסוקתי היה כשל שהקשה מאוד על התעשייה.

אמיר הלוי: בתי המלון צריכים להתמודד עם דרישות וכולם רוצים את השירות הכי גבוה.

אמיר הלוי: למרות נתוני האבטחה אין עובדים.

אמיר הלוי: אני מזמין את חברי ועדת כספים לבוא ליריד תעסוקה באילת ולראות איך בעיר עם נתוני אבטלה גבוהים, המלונאים משקיעים כספים בתמרוץ עובדים ובהעלאת שכר - - -

עיסאווי פריג': שאל היושב-ראש אם יש לכם תכנית?

אמיר הלוי: אנחנו נותנים פה תמונת מצב שממנה אפשר לגזור מה צריך לעשות.

אמיר הלוי: נעשו הרבה פעולות בשנה האחרונה למרות המגבלות.

אמיר הלוי: כששמעתם היום מהתאחדות בתי המלון שעדין 40% מבתי המלון סגורים.

אמיר הלוי: אין הצדקה וההוצאות התפעוליות הן כאלה - - -

אופיר כץ: הבנו את המצב שהיה בשנה האחרונה, אנחנו מודעים לו ועשינו הרבה ישיבות על העזרה והסיוע של משרד התיירות.

אופיר כץ: היה ברור לכולם, במיוחד למשרד ולענף שהתכנית של המענקים והחל"ת עד יוני לא מספיק בשביל ענף התיירות.

אופיר כץ: אנחנו פה והמשרד הבא שנדבר אתו הוא משרד האוצר.

אופיר כץ: מה אתה מבקש מאתנו להגיד לו?

אופיר כץ: האם יש תכנית שהכנתם, העברתם לאוצר והוא אמר לכם לא?

אופיר כץ: או אולי אין תכנית כזאת?

אופיר כץ: מה אתם כמשרד התיירות עשיתם ליום שאחרי יוני.

אמיר הלוי: על בסיס הנתונים האלה של מלונות סגורים, של מארגני תיירות שלא עובדים, אנחנו בשיח עם אגף תקציבים ועם האוצר.

אמיר הלוי: יש פה שורה של פעולות שצריך לעשות כדי לשמר את מארגני התיירות, זו התשתית.

אמיר הלוי: כדי לתמרץ את כל תעשיית תיירות הפנים.

אמיר הלוי: אני אומר לתמרץ וזה הדיון שקיימנו אתמול עם שרת התיירות אורית פרקש הכהן, זה לראות איך מוצאים מור תקציבי כדי להוציא את תושבי ישראל לנופש ישראלי, כדי לפתוח עוד בתי מלון.

אמיר הלוי: כש-40% מחדרי המלון סגורים, צריך לנקוט בפעולות כדי לפתוח עוד חדרי מלון.

אמיר הלוי: אחרת התשתית הזו ומארגני התיירות שכרגע, כמה שלא נהיה אופטימיים, התיירות לא תכנס.

אמיר הלוי: להעסיק את מורי הדרך, לדאוג שיהיו פה עוד סיורים והאוטובוסים יעבדו.

אמיר הלוי: יש שורה של צעדים שאנחנו יודעים לעשות, רק צריך להם תקציב.

אמיר הלוי: התכנית קיימת.

קרן ברק: אנחנו מדברים על החל"ת.

קרן ברק: אנחנו מדברים על הבסיס לפני התכניות הגרנדיוזיות.

קרן ברק: מענקים לעסקים, חל"ת, פטור מארנונה.

אמיר הלוי: כל השורה הזו היא חלק מתכנית קיימת שהמטרה שלה היא לשמר את התשתית.

אמיר הלוי: יש 2,000 עובדים ממארגני התיירות, יוסי פתאל נתן את המספרים, מדובר באובדן הכנסות של מיליארדי דולרים כל שנה של תיירות נכנסת.

אמיר הלוי: אם אנחנו לא ניתן מענה בדמות חל"ת ונמשיך להעסיק את העובדים האלה, אני מכיר שמות של עובדים בכירים בתעשייה שעברו לקופות חולים, עברו למסחר, לא נשארו בתשתית הזו ואי אפשר יהיה לבנות אותה מחדש.

אמיר הלוי: מארגן תיירות מעסיק עובדים מעשרות מדינות, שכל אחד מדבר שפה אחרת שהוא מביא את הקבוצות שממלאות את האוטובוסים.

אמיר הלוי: אלה מורי הדרך שאנחנו צריכים להמשיך ולהחזיק, זה לדאוג שתהיה תנועה לאוטובוסים, אלה מענקים לבתי מלון.

אמיר הלוי: יש גם בתי מלון שעובדים מצוין, צריך להגיד את זה ביושר.

קרן ברק: מענקים גם לעסקים הקטנים וגם לבתי המלון.

אמיר הלוי: יש בתי מלון שלמרות השעה, הרוויחו.

אמיר הלוי: אלה מלונות בודדים, ריזורטים, שהם נופש ישראלי אטרקטיבי.

אופיר כץ: מה עלות התכנית שהגשתם לאוצר?

אמיר הלוי: העלות הכוללת היא בסדר גודל של מאות מיליוני שקלים שצריך לטובת תמרוץ כל התעשייה והנשמה שלה.

אמיר הלוי: אם רוצים להחזיק את בתי המלון ולפתוח אותם, אלה היקפים שיכולים להיות יותר גדולים.

אמיר הלוי: הוזכר פה גם שזה יהיה יותר זול מאשר לגרום לזה שבתי מלון יסגרו ויהפכו לבתי אבות.

קטי קטרין שטרית: תהיו יצירתיים ותנסו לחשוב על פתרונות מחוץ לקופסה.

קטי קטרין שטרית: אם כרגע תיירות החוץ תקועה, לאו דווקא בגלל ישראל אלא יותר בגלל מדינות אחרות שהן אדומות.

קטי קטרין שטרית: אפשר לחשוב על לפתח את תיירות הפנים, שהאטרקציות תהיינה זולות יותר ואפשר יהיה להשתמש בהן.

קטי קטרין שטרית: אני מאמינה שמשהו שהוא סגור יוצר בלאי.

אמיר הלוי: האשימו אותנו באובר יצירתיות ולכן שברנו שיאים.

אמיר הלוי: יש לנו תכניות לתמרץ את תיירות הפנים, להוציא את הישראלים לנופש, לקחת ישראלים שנפגעו מהמצב הביטחוני ולפתוח בתי מלון סגורים.

אמיר הלוי: תסתכלו רק בירושלים על אלפי החדרים שסגורים של מלונות שאין שום הצדקה לפתוח אותם ואולי אם נביא לנופש ישראלי את תושבי מדינת ישראל נוכל לעשות את זה.

אופיר כץ: תודה.

אופיר כץ: נעם דן, רפרנטית תיירות באוצר.

יפעת שאשא ביטון: לפני שהם עונים, אני מרגישה שאנחנו נמצאים בטבעת.

יפעת שאשא ביטון: מעבר לעניין של תמרוץ תיירות פנים וברור לנו שתיירות חוץ תקועה כרגע ואנחנו יודעים שיש הרבה הגבלות בגלל הקורונה, צריך לזכור שמאוגוסט שעבר דברנו על חל"ת גמיש וזה לא קרה.

יפעת שאשא ביטון: נשאר לנו ללמוד ממה שהיה כאן ואנחנו צריכים ללמוד שצריכים עכשיו לקראת יוני לפרק את הענף הזה, כמו גם ענפים אחרים ולראות איך אנחנו נותנים מענים ייחודיים לכל ענף בהתאם למה שקורה אתו ולא להסתכל על הדברים בצורה כוללת.

יפעת שאשא ביטון: בנושא של הסעות, גילוי נאות, למשפחתי חברת הסעות אבל בלי קשר לתיירות.

יפעת שאשא ביטון: הסיפור הזה נפגע.

יפעת שאשא ביטון: בדומה לתיירות יש ענפים נוספים שצריך לפתוח אותם.

יפעת שאשא ביטון: הגיע הזמן לעשות עבודה מדויקת, להסיר חסמים.

יפעת שאשא ביטון: בתיירות פנים עדיין יש חסמים, מדברים על בתי המלון, בתי המלון ריקים.

יפעת שאשא ביטון: אני נוסעת ורואה בתי מלון ריקים.

יפעת שאשא ביטון: יש הרבה הגבלות שעדין חלות עליהם, לא כל אחד יכול לבוא, מי שעבר בדיקה, כן מחוסן, לא מחוסן.

יפעת שאשא ביטון: צריך לראות איך משחררים את הפלונטרים האלה ומאפשרים לאנשים לעבוד.

יפעת שאשא ביטון: גם בנושא המענקים, לראות איך אנחנו עוזרים למשל לסוכנויות נסיעות שלא חזרו לעבוד כי אין הזמנות.

יפעת שאשא ביטון: לראות איך ממשיכים לסייע להם מבחינת מענקים וסל ההטבות שהם היו אמורים לקבל.

יפעת שאשא ביטון: לראות את התמונה בצורה רחבה.

אופיר כץ: אני מסכים שצריך לראות את התמונה בצורה רחבה וליצור לכל ענף את הקופסה שמתאימה לו.

יפעת שאשא ביטון: בדיוק, לתפור חליפה לכל דבר בנפרד.

נעם דן: נעם דן ממשרד האוצר, אנחנו מודעים לפגיעה הייחודית של ענף התיירות.

נעם דן: חשוב להגיד שזה הענף היחיד שקיבל, בנוסף לסיוע הכללי, שכלל מענק הוצאות קבועות, מענק סוציאלי, 95% החזרי ארנונה ודמי אבטלה, זה הענף היחיד שקיבל סיוע בנוסף לכל זה.

ינון אזולאי: לגבי הסיוע הזה אני רוצה להזכיר שבהתחלה, עד 20 מיליון לא קבלו, אחר כך עד 100 מיליון, אחר כך מ-100 מיליון.

ינון אזולאי: שחקנו אתם הרבה.

ינון אזולאי: זה גם הענף ששחקו אתו הכי הרבה.

ינון אזולאי: הם קבלו בסוף הכי פחות, לא הכי הרבה.

אופיר כץ: יושב פה חבר הכנסת מיקי לוי שהיה שותף ל-400 מיליון.

ינון אזולאי: גם אלה שמעל 400 מיליון עדין לא מקבלים כלום.

מיקי לוי: לא נכון.

מיקי לוי: השר אישר גם מעל 400 מיליון.

מיקי לוי: השר אישר לבקשתי גם מעל 400 מיליון, זה נמסר לבתי המלון.

קרן ברק: זה לא הגיע לממשלה.

קרן ברק: כל שבוע זה על שולחן הממשלה כשמשרד האוצר מביא את זה וכל שבוע כחול לבן לא מאשרים.

קרן ברק: כל שבוע כבר שלושה חודשים.

קרן ברק: עכשיו נגמרו הבחירות, למה לא מאשרים?

מיקי לוי: את תפקידנו כחברי כנסת עשינו.

מיקי לוי: דברו עם חברי הכנסת מכחול לבן שישפיעו על בני גנץ.

מיקי לוי: אין כאן אופוזיציה ואין קואליציה, יש משק שנמצא במצוקה.

ינון אזולאי: אז הם לא קבלו.

ינון אזולאי: נגמר הסיפור.

ינון אזולאי: מה זה משנה מי ומה?

קרן ברק: זה כן משנה.

אופיר כץ: זה לא כל כך משנה כי ביוני זה נגמר.

מיקי לוי: עלה לי בדם להוציא את זה מהשר.

קטי קטרין שטרית: נכון.

קטי קטרין שטרית: זה שהוא לא רוצה לעשות את זה, השרה היא שלו.

קטי קטרין שטרית: שרת התיירות היא שרה של כחול לבן, זה אבסורד, לא יאומן.

נעם דן: לבקשת חבר הכנסת, אני רוצה לפרט את הסיוע הייחודי שניתן לענף התיירות, מעבר לסיוע הכללי.

נעם דן: למארגני התיירות נכנסת, שאנחנו יושבים אתם הרבה ימים אלה, ניתן סיוע של 30 מלש"ח גם לצורך שיווק וגם לצורך שימור עובדים.

נעם דן: מדובר בעובדים שעברו הכשרות ייחודיות.

נעם דן: עבור המלונות ניתן מענק של 300 מלש"ח מיוחד שכבר בפעימה הראשונה שולמה 55 מלש"ח.

נעם דן: איים ירוקים שנועדו לחזק את המלונות באילת ובים המלח, עוד 20 מלש"ח.

נעם דן: קמפיין תיירות פנים עוד 10 מלש"ח, אירועי תוכן - - -

קרן ברק: אנחנו לא במסיבת עיתונאים, מה לגבי קדימה לא אחורה.

יעקב מרגי: בקשתי ממנה מידע ואותי זה מעניין.

יעקב מרגי: היא אמרה לפרוטוקול "סייענו מעבר", בקשתי פירוט מה היא סייעה מעבר.

נעם דן: קבלו מענק סוציאלי וגם דמי אבטלה.

נעם דן: לגבי סיוע נוסף, כמו שהמנכ"ל פירט אנחנו בשיח עם משרד התיירות, גם עם המלונאים לגבי הרחבת הסיוע לענף התיירות שנפגע באופן מיוחד.

נעם דן: לגבי הארכת החל"ת, נושא שעלה כמה פעמים, בימים אלה אנחנו בונים מתווה להארכה דיפרנציאלית כדי שלא לפגוע בעסקים.

נעם דן: הארכה דיפרנציאלית של החל"ת.

יעקב מרגי: כדי שלא נתכנס בעוד חודשיים שוב, באותה נשימה תדונו גם בהארכה דיפרנציאלית של המענקים, כי הענף הזה לא מתאושש במידי.

מיקי לוי: אולי בסיכום שלך הוועדה תפנה ליושב ראש כחול לבן?

מיקי לוי: אני כבר לא רואה מה לעשות.

מיקי לוי: האוצר מבחינתו מביא את זה להחלטות ממשלה ושם, מטעמים פוליטיים, הנושא לא עובר.

קריאה: לטעמים פוליטיים אין תקציב.

קרן ברק: זה לא קשור לתקציב.

קרן ברק: זה תוקצב כבר.

מיקי לוי: לנושא הזה יש קופסה.

מיקי לוי: כחול לבן תוקעים את זה.

אופיר כץ: אני מבקש לתת לה לסיים בלי הפרעה.

נעם דן: אנחנו בדיונים להאריך את החל"ת, מענק חזרה לעבודה.

קרן ברק: מה זה דיונים?

נעם דן: בונים מתווה יחד עם משרד התיירות.

קרן ברק: אבל אמרנו לך שמי שלא ממשיכים לו, צריך להודיע לו מראש.

קרן ברק: זה חייב להיות ממש עכשיו, לא "אנחנו דנים".

נעם דן: בסוף יוני יסתיים המענק ואנחנו במתווה כרגע מול השר וגם מול משרד התיירות.

נעם דן: זה ממש נבנה בימים אלה.

יפעת שאשא ביטון: למה לא לשנות את הקונספט, לתת את הכסף למעסיקים והם ישלמו את זה לעובדים.

נעם דן: יש את מענק חזרה לעבודה.

יפעת שאשא ביטון: זה לא בדיוק כי כשאני נותנת את זה למעסיק אז הוא יכול לקרוא להם גם אם הוא פותח רק יום או יומיים, בלי התיזוז - - -

קטי קטרין שטרית: לפעמים השיקולים של המעסיקים הם אחרים.

קטי קטרין שטרית: תמיד כשמדובר בעובדים, זה הולך ישירות לעובד.

קטי קטרין שטרית: זה ידוע, בגלל זה יצאו מסלולי תעסוקה של משר הכלכלה שנתנו ישירות וזה עבד.

קטי קטרין שטרית: זה הוכיח את עצמו שמעסיקים מעבירים את זה ל - - - לכן, כמו שאמרת, חליפה לכל אירוע.

נעם דן: לגבי סיוע ייעודי לתיירות יש גם 90 אלש"ח לאזור הגליל והגולן לפיתוח תשתיות תיירות בערי הגליל והגולן, זה גם משהו שאנחנו עובדים על הנוהל בימים אלה.

נעם דן: דוגמה נוספת של מענק למלונאים, עוד כ-114 מיליון ₪ היו אמורים להיות משולמים בקרוב.

נעם דן: הארכה של הקרן לשיווק לשימור עובדים ופעולות שיווק של מארגני התיירות הנכנסת.

נעם דן: כל אלה זה סיוע נוסף, הרחבת הסיוע.

קרן ברק: מתי תהיה לך תכנית מפורטת?

אופיר כץ: אני רוצה לסכם.

אופיר כץ: אני מתנצל בפני מי שלא דיבר יש לנו עוד שני דיונים ומליאה ב-11:00.

אופיר כץ: אני רוצה לסכם את הדברים: אנחנו רוצים לראות את התכנית שאתם מכינים.

אופיר כץ: שזו לא תהיה תכנית כוללת כי לכל ענף צריכה להיות חליפה משלו.

אופיר כץ: אם תביאו משהו רוחבי יכול להיות שזה יעזור לענף אחד ולשני זה לא יעזור.

אופיר כץ: אני רוצה לקבוע שביום רביעי בשבוע הבא תבואו לפה עם תכנית מפורטת, עם עלויות ואיך מתקצבים את זה, כדי שנאשר את זה בוועדה.

אופיר כץ: אם אפשר לקבל את התכנית לחברי הוועדה לפני הישיבה, נשמח.

אופיר כץ: בנוסף אני מבקש, שבתכנית שאתם בונים, אני מבין שזה עם שני המשרדים, תשתפו גם את הנציגים כי אתם מבינים שלכל ענף יש בעיה משלו.

אופיר כץ: אנחנו מחכים ביום רביעי לדיון נוסף עם ההחלטה שלכם שמשרד האוצר מציג.

אופיר כץ: תודה רבה לכולם, הישיבה נעולה.